Bosas
Bosas (nuo it. basso 'žemas') – pats žemiausias vyriškas balsas. Pasižymi gyliu. Yra kelios boso atmainos: žemasis (antrasis) bosas (it. basso profondo) ir aukštasis (pirmasis) bosas (it. basso cantante). Operoje taip pat skiriamas rimtasis bosas (it. basso serio), charakterinis ir vadinamasis komiškasis bosas (it. basso buffo). Aukštasis bosas būna lyriškas (diapazonas maždaug nuo didžiosios oktavos sol iki pirmosios oktavos fa) bei dramatinis (nuo didžiosios oktavos fa iki pirmosios oktavos mi). Žemojo boso diapazonas siekia nuo didžiosios oktavos mi iki pirmosios oktavos mi.